Muutettu ehdotus EUROOPAN PARLAMENTIN JA NEUVOSTON ASETUS avusta lisääntymis- ja seksuaaliterveyteen ja lisääntymistä ja seksuaalisuutta koskeviin oikeuksiin liittyville politiikoille ja toimille kehitysmaissa (komission EY:n perustamissopimuksen 250 (2) artiklan nojalla esittämä)

2002/0052 (COD)

Muutettu ehdotus EUROOPAN PARLAMENTIN JA NEUVOSTON ASETUS avusta lisääntymis- ja seksuaaliterveyteen ja lisääntymistä ja seksuaalisuutta koskeviin oikeuksiin liittyville politiikoille ja toimille kehitysmaissa

1. Taustaa

Ehdotus (KOM(2002)120 lopullinen - 2002/0052 (COD)) toimitettiin neuvostolle ja Euroopan parlamentille EY:n perustamissopimuksen 179 artiklan 1 kohdan mukaisesti // 7. maaliskuuta 2002

Euroopan parlamentin lausunto - ensimmäinen käsittely // 13. helmikuuta 2003

2. Komission ehdotuksen tarkoitus

Tällä ehdotuksella Euroopan parlamentin ja neuvoston asetukseksi on tarkoitus korvata kehitysmaiden väestöpolitiikoille ja -ohjelmille annettavaa apua koskeva neuvoston asetus (EY) N:o 1484/97, jonka voimassaoloaika päättyi 31. joulukuuta 2002. Tällä asetuksella vahvistetaan kansainvälisessä väestö- ja kehityskonferenssissa hyväksyttyä Kairon toimintaohjelmaa ja pyritään samalla lisäämään ja vauhdittamaan toimia YK:n vuosituhannen julistuksessa asetettujen kehitystavoitteiden saavuttamiseksi.

Ehdotus tukee Kairon toimintaohjelmaa antamalla kaikille pareille ja yksilöille perusoikeuden ja -mahdollisuuden suojella kaikilta osin lisääntymis- ja seksuaaliterveyttään, erityisesti vaarallisilta raskaudenkeskeytyksiltä, HIV:ltä/aidsilta ja haitallisilta käytännöiltä, kuten naisten ja tyttöjen sukupuolielinten silpomiselta. Sen tavoitteena on vähentää äitien kuolleisuutta ja sairastuvuutta, jotka ovat suhteettoman yleisiä kehitysmaissa erityisesti köyhimpien tyttöjen ja naisten keskuudessa. Sen tavoitteena on antaa ihmisille oikeus päättää vapaasti ja vastuuntuntoisesti lastensa määrästä ja synnytysten tiheydestä sekä saada tätä varten tietoa, koulutusta ja keinoja.

Tämän asetuksen täytäntöönpanoon on varattu edelliseen asetukseen verrattuna huomattavasti enemmän varoja, joita tarvitaan lisääntymis- ja seksualiterveyden edistämiseen kehitysmaissa. EY:n sisäistä ja EY:n sekä muiden avunantajien ja kansainvälisten instituutioiden, myös Yhdistyneiden Kansakuntien, välistä yhteistyötä koskeva yhteisön politiikka otetaan huomioon. Samalla käytetään hyväksi mahdollisuutta luoda uusia innovatiivisia kumppanuuksia ja osallistua alueellisiin tai maailmanlaajuisiin aloitteisiin silloin kun se on aiheellista ja perusteltua.

3. KOMISSION LAUSUNTO EUROOPAN PARLAMENTIN TARKISTUKSISTA

3.1. Komission hyväksymät tarkistukset

Komissio hyväksyi kaikki parlamentin ensimmäisessä käsittelyssä tekemät tarkistukset, lukuun ottamatta rahoituspuitteita, ottaen huomioon, että useimmissa tapauksissa tarkistuksilla vahvistetaan ja selvennetään asetustekstiä muuttamatta keskeisiä tavoitteita. Muilla tarkistuksilla saatetaan ajantasalle komission ehdotuksessa esiintyvät viitteet, mikä on tervetullutta.

Asetuksen rahoituspuitteiden osalta Euroopan parlamentti hyväksyi 73,95 miljoonan euron lisärahoituksen kaudelle 2003-2006, kun komissio oli ehdottanut 60 miljoonaa euroa. Komission vuosittain tekemässä tuoreessa toimintastrategiapäätöksessä (KOM (2003) 83 lopullinen) määriteltiin vuoden 2004 painopistealueet ja otettiin kantaa rahoitusnäkymien laatimiseen vuosille 2005-2006. Euroopan parlamentin tätä asetusta varten hyväksymät rahoituspuitteet ovat sovitettavissa rahoitusnäkymien otsakkeeseen 4 ja erityisesti toimintoperusteisen budjetoinnin toimintolohkojen kehittämiseen suunniteltuun lisärahoitukseen.

Näin ollen komissio voi hyväksyä parlamentin ensimmäisessä käsittelyssä esittämän kannan kaikilta osiltaan.

3.2. Muutettu ehdotus

EY:n perustamissopimuksen 250 artiklan 2 kohdan nojalla komissio muuttaa ehdotustaan edellä kuvatulla tavalla.